b'\n_START_ARTICLE_\nAvtocesta A9, Hrva\xc5\xa1ka\n_START_SECTION_\nGradnja\n_START_PARAGRAPH_\nAvtocesta A9 je bila, prvotno kot dvopasovnica z izvennivojskimi kri\xc5\xbeanji, zgrajena v letih od 1991 do 2006. Gradnja prvega odseka avtoceste med Medaki in Kanfanarjem, dolgega 7,4 km, se je za\xc4\x8dela leta 1988 in bila dokon\xc4\x8dana leta 1991, vklju\xc4\x8dno s 552 metrov dolgim viaduktom Limska Draga \xc4\x8dez Limsko drago. 6,2-kilometrski odsek med Bujami in Novo vasjo je bil zgrajen med letoma 1990 in 1992. V letih 1997 do 1999 so bili dokon\xc4\x8dani vsi odseki med Medaki in Vodnjanom. Gradnja med Medaki in Umagom je potekala od leta 2003 do 2005. Zadnji je bil zgrajen najju\xc5\xbenej\xc5\xa1i odsek od Vodnjana do Pulja, dokon\xc4\x8dan konec leta 2006._NEWLINE_\xc5\xa0iritev dvopasovnice v \xc5\xa1tiripasovno avtocesto se je za\xc4\x8dela oktobra 2008. Nadgradnja odseka med razcepom Kanfanar in Puljem je bila zaklju\xc4\x8dena junija 2010, med razcepom in Umagom pa junija 2011. Dvopasovna (s po enim pasom v vsako smer) ostajata most Mirna in viadukt Limska draga._NEWLINE_Na\xc4\x8drtovana je izgradnja novih vzporednih premostitvenih objektov ob mostu Mirna in viaduktu Limska Draga, s \xc4\x8dimer bo \xc5\xa1iritev v \xc5\xa1tiripasovnico zaklju\xc4\x8dena. Predvideno je tudi podalj\xc5\xa1anje do mejnega prehoda Ka\xc5\xa1tel/Dragonja s Slovenijo, kjer se bo avtocesta navezala na prav tako \xc5\xa1e nezgrajeno slovensko hitro cesto H5.\n_START_SECTION_\nCestnina\n_START_PARAGRAPH_\nAvtocesta uporablja zaprti sistem cestninjenja, pri katerem se vi\xc5\xa1ina cestnine izra\xc4\x8duna glede na uporabljeni uvoz in izvoz. Pred nadgradnjo avtoceste v \xc5\xa1tiripasovnico se je uporabljal odprti sistem, pri katerem je bilo pla\xc4\x8dilo cestnine zahtevano le pred mostom Mirna.'